Epp: Kui kolisime 2007. aasta jaanuaris USA-st Eestisse, siis pakkusin oma "Minu Ameerika" käsikirja kahele kirjatsusele, nad lükkasid selle tagasi, sest "žanr olevat imelik", ei reisilugu ega probleemraamat, vaid justkui kõike korraga. Mina aga tahtsin kindlasti selle avaldada, tegingi kirjastuse esialgu selle raamatu avaldamiseks. Edasi läks asi aga kuidagi õigesti käima, hea energia tuli sisse asjale. Praeguseks on meie kirjastus kõige tuntum just "Minu"-sarja tõttu: erinevatest  maailma maadest kirjutavad eestlased, kes on seal kohapeal, ja iga kord üritame leida sellise autori, kes oleks ka ise huvitav tüüp ja kelle abil saaks piiluda mingisse uude subkultuuri. Näiteks äsja tuli välja Anu Samarüütli "Minu London", mis annab võimaluse piiluda sisse maailma ühe prestiižseima moekooli ellu.